Newseum - informirati, zabaviti, inspirirati
Peter Prichard: "Želimo da ljudi shvate važnost slobode. Većina Amerikanaca ne zna nabrojati pet sloboda iz Prvog amandmana. Mi ih želi
Danas se u središtu Washingtona otvara novi muzej – Newseum. Radi se o muzejskom kompleksu posvećenom novinarstvu čija je izgradnja koštala 450 milijuna dolara. Muzej je smješten na Aveniji Pennsylavnija, otprilike na pola puta između Kongresa i Bijele kuće, dva centra političke moći, čime se šalje snažan signal o značaju koji Amerikanci pridaju slobodi izražavanja. Prvi amandman američkog Ustava, koji opisuje pet temeljnih sloboda, ugraviran je u fasadu Newseuma. "Prvi amandman temelj je svih američkih sloboda. On jamči slobodu vjere, govora, novinarstva, okupljanj i peticija. Amerikanci mogu prosvjedovati protiv zakona i drugih stvari s kojima se ne slažu" - kaže Peter Prichard, predsjednik Newseuma, muzejskog i izložbenog prostora koji se prostire na 75 tisuća kvadratnih metara, u 14 izložbenih prostora na sedam katova. Posvećen novinarstvu i vođen vjernošću Prvom amandmanu američkog Ustava, Prichard kaže da Newseum želi informirati i zabaviti, ali i inspirirati: "Želimo da ljudi uvide važnost slobode. Većina Amerikanaca ne zna nabrojati pet sloboda iz Prvog amandmana. Mi ih želimo podsjetiti na njih, koliko su one važne te da vide dijelić povijesti u nacrtu Prvog amandmana." Newseum prati povijest novinarstva, od prvih napisa preko izuma tiskarskog stroja prije gotovo šest stoljeća pa sve do današnje najmodernije digitalne tehnologije. Ralph Appelbaum, autor izložbenog dijela Newseuma, kaže: "Ovo je muzej pun buke, muzej u kojem ljudi govore jer prolaze kroz prizore iz svojih života. Povijest u ovom muzeju je pomalo prikrivena jer vijesti su svojevrsni blokovi na kojima se gradi povijest." Niz vremenskih prikaza prati povijest radija, televizije, fotografije i vijesti na Internetu. Peter Prichard kaže: "Imamo kompjutorske postaje na kojima se ljude pita – je li ispravno kritizirati vladu u ratno doba. Oni mogu upisati svoj odgovor te o toj temi odmah porazgovarati s drugima u muzeju. Dakle, imat ćemo otvorenu diskusiju o građanskoj odgovornosti u demokratskom društvu." U galeriji svjetskih vijesti posjetitelji mogu usporediti stanje sloboda medija u više od 190 zemalja i vidjeti kakve opasnosti svakodnevno prijete novinarima u njihovom traganju za vijestima. U muzeju se nalazi i memorijal s imenima više od 1,800 novinara koji su izgubili život dok su obavljali svoj posao. To je podsjetnik da sloboda medija ponekad dolazi s visokom cijenom – onom u ljudskim životima.